送惠子澤工曹罷官還陜右
作者：張擴
朝代：宋

paragraphs: 關西多名流，後出亦豪俠。
三年佐幕府，論事費口頬。
人情易薰染，久或化爲怯。
不如殽黽去，歸路馬蹀躞。
雖無米千斛，尚有書百篋。
吾曹官爲家，窮老漫隨牒。
南州美風土，水净山九疊。
子嘗訪之我，行欲買舟楫。
我本江湖人，妙處飽經涉。
誰能老作傖，政恐夢爲蝶。